ชี้ตำแหน่งกล่องดำได้แล้ว
อินโดนีเซียเตรียมยกซากเครื่องบินขึ้น เพื่อเก็บกู้กล่องดำ ภายหลังจากที่สามารถจับสัญญาณ &#8220;ปิง&#8221; จากกล่องดำได้
12 ม.ค. 2558

อินโดนีเซียเตรียมยกซากเครื่องบินขึ้น เพื่อเก็บกู้กล่องดำ ภายหลังจากที่สามารถจับสัญญาณ “ปิง” จากกล่องดำได้
รัฐมนตรีกระทรวงคมนาคมอินโดนีเซีย เปิดเผยว่า ทางนักประดาน้ำสามารถระบุตำแหน่งของกล่องดำได้แล้ว แต่ยังไม่สามารถเก็บกู้ขึ้นมาได้ เนื่องจากติดอยู่ระหว่างซากเครื่องบิน 2 ชิ้น อย่างไรก็ตาม ทางทีมค้นหาจะพยายามยกซากเครื่องบินขึ้นมา เพื่อจะเก็บกู้กล่องดำต่อไป 
ก่อนหน้านี้ เมโทร ทีวี สื่ออินโดนีเซีย รายงานอ้างการเปิดเผยของริดวัน ดยามาลุดดิน หัวหน้าหน่วยงานประเมินและประยุกต์ใช้เทคโนโลยีอินโดนีเซีย ที่ระบุว่าเรือ 3 ลำสามารถจับสัญญาณ “ปิง” ซึ่งคาดว่าน่าจะมาจากกล่องดำของเครื่องบินที่ประสบเหตุลำดังกล่าว หลังจากที่ไม่พบกล่องดำในบริเวณชิ้นส่วนหางของเครื่อง
ในขณะเดียวกัน ทางด้าน สุรยาดี สุปรียาดีเจ้าหน้าที่ฝ่ายประสานงานด้านปฏิบัติการของหน่วยค้นหาและกู้ภัยแห่งชาติของอินโดนีเซีย ระบุว่าเครื่องมือโซนาร์สามารถค้นพบชิ้นส่วนความยาวกว่า10 เมตร กว้าง 4 เมตร และสูง 2.5 เมตร นอนอยู่ใต้พื้นทะเล ซึ่งคาดว่าน่าจะเป็นส่วนลำตัวของเครื่อง
“คาดว่านี่จะเป็นส่วนลำตัวของเครื่องบินมันมีขนาดใหญ่ และมีความเป็นไปได้ว่ากล่องดำจะอยู่ใกล้ลำตัวเครื่อง” สุปรียาดีให้สัมภาษณ์กับทางรอยเตอร์สพร้อมกับเสริมว่า หากพบศพผู้เสียชีวิตในลำตัวเครื่องก็จะทำการกู้ร่างของผู้เสียชีวิตออกมาก่อน หลังจากนั้นถึงจะค้นหากล่องดำต่อไป
นอกจากนี้ โทนี เฟอร์นันเดซ ประธานเจ้าหน้าที่ฝ่ายบริหาร (ซีอีโอ) ของแอร์เอเชีย ระบุในทวิตเตอร์ส่วนตัวว่า ได้รับข้อมูลที่หนักแน่นว่าน่าจะพบกล่องดำแล้ว ซึ่งอาจอยู่ในชิ้นส่วนลำตัวของเครื่องบิน